Polisieman vas vir vrou se skietdoodArgieffoto Foto: SAPD, Facebook ŉ Polisiekonstabel van die Noord-Kaap is in hegtenis geneem nadat hy glo sy 36-jarige vrou doodgeskiet het. Robbie Raburabu, waarnemende nasionale woordvoerder van die onafhanklike polisie-ondersoekdirektoraat (Opod), het aan Maroela Media bevestig die beampte en sy vrou het glo Donderdagaand rusie gemaak. “Die beampte het sy dienspistool uitgehaal en haar vermoedelik een keer geskiet. Sy is op die toneel dood verklaar,” het Langa gesê. Die beampte het sy kollegas by die polisiestasie gebel en ingelig oor wat gebeur het, waarna hy in hegtenis geneem is. Hy is na die De Aar-polisiestasie geneem waar hy aangehou word. Hy moet binnekort in die hof verskyn op aanklag van moord.